Document ID: 32003D0542

Odločba Komisije
z dne 17. julija 2003
o spremembah Odločbe 2000/96/ES o delovanju mrež namenskega spremljanja
(notificirana pod dokumentarno številko K(2003) 2522)
(Besedilo velja za EGP)
(2003/542/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Evropskega parlamenta in Sveta št. 2119/98/ES z dne 24. septembra 1998 o vzpostavitvi mreže epidemiološkega spremljanja in obvladovanja nalezljivih bolezni v Skupnosti [1], zlasti člena 3(a), (b), (c), (d) in (e) navedene odločbe,
ob upoštevanju naslednjega:
(1) Odločba Komisije št. 2000/96/ES z dne 22. decembra 1999 o nalezljivih boleznih, ki jih bo po Odločbi Evropskega parlamenta in Sveta št. 2119/98/ES [2] postopoma zajela mreža Skupnosti, navaja nalezljive bolezni in posebne zdravstvene probleme, ki bodo postopno vključeni v epidemiološko spremljanje.
(2) Potrebno je določiti tiste nalezljive bolezni in posebne zdravstvene probleme, za katere je mreža namenskega spremljanja že vzpostavljena, da se zagotovi učinkovito delovanje teh mrež ter da se pristojne strukture/organi zavedajo svojih odgovornosti.
(3) Vsaka država članica mora imenovati organe za stike, ki so lahko institucije, službe, oddelki ali drugi organi, da se tako zagotovi redno in hitro obveščanje mreže Skupnosti o dogodkih, podatkih, statistiki in informacijah o nalezljivih boleznih in posebnih zdravstvenih problemih, zajetih v mreže namenskega spremljanja. Eden teh organov za stike ali drug ustrezen organ mora delovati kot usklajevalni organ.
(4) Postopke delovanja mreže namenskega spremljanja je treba sporočiti mreži Skupnosti zaradi izboljšanja primerljivosti in združljivosti podatkov.
(5) Ukrepi, predvideni s to odločbo, so v skladu z mnenjem Odbora, ustanovljenega na podlagi člena 7 Odločbe št. 2119/98/ES -
SPREJELA NASLEDNJO ODLOČBO:
Člen 1
Odločba 2000/96/ES se spremeni na naslednji način:
1. V členu 4 postane sedanje besedilo odstavek 1 in se doda naslednji odstavek 2:
"2. Nalezljive bolezni in posebni zdravstveni problemi, za katere je bila vzpostavljena mreža namenskega spremljanja so v Prilogi I označeni z zvezdico.
Države članice skozi svoje posebne strukture in/ali organe določijo organ za stike za vsako mrežo namenskega spremljanja kot svojega državnega predstavnika, ki zagotavlja podatke in informacije v skladu s členoma 3 in 4 Odločbe št. 2119/98/ES.
Vsaka mreža namenskega spremljanja bo zbirala za spremljanje ustrezne podatke in informacije, zagotavljala usklajevanje znotraj svoje sestave in jih nemudoma sporočala mreži Skupnosti.
Mreža namenskega spremljanja bo mreži Skupnosti posredovala tudi postopke delovanja, vsaj glede vsebin iz Priloge III."
2. Priloge k Odločbi 2000/96/ES se spremenijo, kakor je določeno v Prilogi k tej odločbi.
Člen 2
Ta odločba je naslovljena na države članice.
V Bruslju, 17. julija 2003

Labels: 12
0